**projektas**

**reg. Nr. T-16**

**2.28.darbotvarkės klausimas**

**Pasvalio rajono savivaldybės taryba**

|  |
| --- |
| sprendimas |
| **Dėl viešosios įstaigos pasvalio LIGONINĖS 2019–2023 metų strateginio veiklos plano paTVIRTINIMO** |

|  |  |  |
| --- | --- | --- |
| 2019 m. vasario d. | Nr. | T1- |
| Pasvalys | | |

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, Lietuvos Respublikos Vyriausybės 2007 m. rugsėjo 26 d. nutarimo Nr. 1025 „Dėl Valstybės ir savivaldybių turtinių ir neturtinių teisių įgyvendinimo viešosiose įstaigose“ (su visais aktualiais pakeitimais) 2.5.1.3 punktu, viešosios įstaigos Pasvalio ligoninės įstatų, patvirtintų Pasvalio rajono savivaldybės tarybos 2010 m. vasario 10 d. sprendimu Nr. T1-37 „Dėl viešosios įstaigos Pasvalio ligoninės įstatų patvirtinimo“ (Savivaldybės tarybos 2017 m. gruodžio 20 d. sprendimo Nr. T1-271 redakcija), 41.1 punktu, atsižvelgdama į viešosios įstaigos Pasvalio ligoninės 2019 m. sausio 18 d. raštą Nr. R3-36 „Dėl VšĮ Pasvalio ligoninės strateginio veiklos plano pateikimo“, Pasvalio rajono savivaldybės taryba nusprendžia

patvirtinti viešosios įstaigos Pasvalio ligoninės 2019–2023 metų strateginį veiklos planą (pridedama).

Sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka

Savivaldybės meras

Parengė

Socialinės paramos ir sveikatos skyriaus

vyriausioji specialistė (Savivaldybės gydytoja)

Dalia Vasiliūnienė

2019-01-28, tel. (8 451) 54 086

Suderinta DVS Nr. RTS-19

PATVIRTINTA

Pasvalio rajono savivaldybės tarybos

2019 m. vasario d. sprendimu Nr. T1

**VIEŠOSIOS ĮSTAIGOS PASVALIO LIGONINĖS 2019**–**2023 METŲ STRATEGINIS VEIKLOS PLANAS**

**DEMOGRAFINĖ SITUACIJA**

Pasvalio rajonas – kaimiškas rajonas. Mieste gyvena apie trečdalį, kaime – apie du trečdalius rajono gyventojų.

Gyventojų skaičius 2011 m. buvo 28 130, o 2018 m. liko 23 994, t. y. sumažėjo 15 proc. Gimstamumas nuolat mažėja dėl gyventojų skaičiaus mažėjimo. 2016 metais Pasvalio rajone gimė 282 naujagimiai, o 2018 metais tik 229 naujagimiai. Mirtingumas labai nesikeičia, 2013 metais mirė 419 rajono gyventojų, o 2018 metais mirė – 407.

Pasvalio rajono administracinis centras – Pasvalys. Jame gyvena 6 539 gyventojai. Statistikos departamento 2017 m. sausio 1 d. duomenimis, Pasvalio rajono savivaldybėje gyveno 24 796 gyventojai (11,03 proc. Panevėžio apskrities ir 0,87 proc. šalies gyventojų). 2015–2017 m. Pasvalio rajono savivaldybėje, kaip ir visoje šalyje, gyventojų skaičius mažėjo. Pagrindinė tokio gyventojų skaičiaus mažėjimo priežastis – neigiamas migracijos saldo. Pasvalio rajono savivaldybė pasižymi tuo, jog joje didžiąją dalį gyventojų sudaro žmonės, gyvenantys kaime – 68,38 proc., mieste – 31,62 proc. 2018 m. pradžioje Pasvalio rajono savivaldybėje gyveno 3 609 0–15 metų amžiaus gyventojai, jie sudarė 15,04 proc. visų Savivaldybės gyventojų. Šalyje šios amžiaus grupės gyventojai sudarė 15,94 proc., Panevėžio apskrityje – 14,49 proc. Darbingo amžiaus gyventojų skaičius ryškiau nesikeičia. Šalyje pensinio amžiaus gyventojai sudarė 22,3 proc., Panevėžio apskrityje – 24,8 proc. Vaikai ir vyresnio amžiaus grupės gyventojai pasižymi didesniu sergamumu. Pasvalio rajono gyventojų skaičiaus mažėjimas taip pat susijęs su neigiama gyventojų vidaus ir tarptautinės migracijos kaita, tačiau išvykimo mastai mažėja.

Nors gyventojų skaičius ir sumažėjo, visgi jų sergamumas ir ligotumas, kaip ir visoje Lietuvoje, didėja. Jei 2007 metais Pasvalio rajone iš 1000 suaugusiųjų gyventojų buvo išaiškinta 776 nauji susirgimai, tai 2017 jau net 1277, vaikų sergamumas yra padidėjęs dar labiau: jei 2007 metais iš 1000 vaikų buvo išaiškinta 1448 nauji susirgimai, tai 2017 jau net 2642. Ligotumas (sergančių gyventojų skaičius) per dešimtmetį taip pat gerokai padidėjo: suaugusiųjų tarpe nuo 1260/1000 gyv. 2007 metais iki 2768/1000 gyv. 2017 metais, atitinkamai vaikų – nuo 1729/1000 gyv. 2007metais ik 3585/1000 gyv. 2017 metais. Tai didžiausia dalimi lėmė geresnis sveikatos priežiūros paslaugų prieinamumas ir ligų išaiškinimas, o taip pat aplinkos sąlygų ir gyvenimo būdo įtaka. Vadinasi, sveikatos priežiūros poreikis gyventojams didėja ir aktualėja.

**ĮSTAIGOS VEIKLOS TEISINĖ BAZĖ**

VšĮ Pasvalio ligoninės (toliau – Įstaiga) steigėjas yra Pasvalio rajono savivaldybės taryba.

Įstaiga yra pelno nesiekiantis ribotos civilinės atsakomybės viešasis juridinis asmuo, turintis ūkinį, finansinį, organizacinį ir teisinį savarankiškumą, savo antspaudą, sąskaitas bankuose.

Įstaiga savo veikloje vadovaujasi savo įstatais, Civiliniu kodeksu, Sveikatos priežiūros įstaigų, Viešųjų įstaigų įstatymu bei kitais įstatymais bei teisės aktais.

**ĮSTAIGOS ORGANIZACINĖ STRUKTŪRA**

Įstaigos steigėjas ir savininkas yra Pasvalio rajono savivaldybė, atstovaujama Savivaldybės tarybos. Steigėjas dalyvauja nustatant paslaugų kainas, išlaidų, skirtų darbo užmokesčiui bei medikamentams, normatyvus. Aukščiausias Įstaigos valdymo organas yra visuotinis dalininkų susirinkimas. Konkurso būdu paskirtas vyriausiasis gydytojas yra vienasmenis Įstaigos valdymo organas. Vadovo kompetencijai priskirta vykdyti Įstaigos veiklos planus, teikti ataskaitas, organizuoti visuotinius darbuotojų susirinkimus, įgyvendinti ten priimtus sprendimus, atidaryti ir uždaryti sąskaitas bankuose, užtikrinti efektyvų Įstaigos turto panaudojimą ir apsaugą, nustatyti Įstaigos struktūrą, darbo apmokėjimo tvarką, tvirtinti vidaus taisykles, etatus, sukurti ir prižiūrėti vidaus kontrolės sistemą, įskaitant finansų, kokybės kontrolę, atstovauti Įstaigai teisme, su kitais juridiniais ir fiziniais asmenimis, vadovauti administracijai.

Įstaigą sudaro administracija, stacionaro skyriai, pagalbiniai gydymo diagnostikos skyriai ir kabinetai bei Konsultacinė poliklinika.

Įstaigoje yra teikiamos tokios medicininės paslaugos:

1. Stacionarinės:

* aktyviojo gydymo;
* gimdymo.

2. Ambulatorinės specializuotos paslaugos:

* gydytojų konsultacijos;
* dienos stacionaro;
* dienos chirurgijos;
* ambulatorinės chirurgijos;
* priėmimo ir skubios pagalbos;
* stebėjimo.

3. Slaugos paslaugos:

* slaugos ir palaikomojo gydymo;
* paliatyvios pagalbos;
* sergančiųjų cukriniu diabetu.

4. Kompiuterinės tomografijos paslaugos.

5. Ambulatorinės reabilitacijos paslaugos.

6. Vykdomos ankstyvosios diagnostikos sveikatos programos:

* priešinės liaukos vėžio;
* storosios žarnos vėžio.

Įstaigoje, įvykdžius šalies ketvirtojo sveikatos sistemos plėtros ir ligoninių tinklo konsolidavimo planą, šiuo metu yra iš viso 189 lovos. Iš jų aktyvaus gydymo lovų liko 82 . Ligoninė, kaip ir visa sveikatos sistema siekia kiek galima daugiau paslaugų suteikti ambulatoriškai, neguldant žmonių į stacionarą. Užtai padidėjo dienos chirurgijos lovų (6) ir ypač stebėjimo lovų (14). Paslaugų poreikis senyvo amžiaus ir nepagydomai sergantiems asmenims auga. Palaikomojo gydymo ir slaugos lovų yra 55, globos padalinio lovų skaičius padidėjo iki 30. Dienos stacionaro lovų skaičius išlieka nepakitęs (2). Šios permainos leido pagerinti lovos funkcionavimo rodiklius, kuris 2018 metais siekė 334 dienas, kas gerokai viršija Lietuvos respublikinį vidurkį.

**TEIKIAMŲ PASLAUGŲ STATISTIKA**

Pasvalio ligoninės stacionaruose suteiktos medicinos pagalbos apimtys turėjo tendenciją mažėti. Jei 2013 m. gydėsi 3 663, 2014 m. – 3 621, 2015 m. – 3 324, 2016 m. – 2 835 rajono gyventojai, o 2017 m. nustojo mažėti ir gydėsi 2 863 pacientai, 2018 m. gydėsi 2 740 pacientai.

Užtai specializuotoje ambulatorinėje grandyje paslaugų skaičius turi tendenciją augti: 2013 metais užregistruota 35 256 apsilankymai, 2014 metais – 34 700 apsilankymų, 2015 metais –32 972 apsilankymai, 2016 metais išaugo iki 33 176 apsilankymų, 2017 metais buvo 41 461 apsilankymas, o 2018 metais pasiekta 43 894 apsilankymai. Tai visiškai atitinka valstybės sveikatos politikos kryptis.

2018 metais padaugėjo dienos chirurgijos paslaugų iki 411 (2017 m. buvo 379). Priėmimo skubios pagalbos paslaugų skaičius padidėjo iki 3194 (2017 metais buvo 2 514). Augo dienos stacionaro paslaugų skaičius (4 472 lovadieniai), stebėjimo paslaugų skaičius siekė 1 146.

Augo profilaktinių programų apimtys.

**PAGRINDINĖS PASTARŲJŲ METŲ VALDYMO INOVACIJOS ĮSTAIGOJE**

Pastaraisiais metais daug dėmesio buvo skirta paslaugų kokybei ir pacientų sąlygų gerinimui vykdant inovacinius projektus. Buvo atnaujinta materialinė bazė, racionalizuota ir optimizuota stacionarinių skyrių veikla, sumažinant stacionarinės ir išplečiant ambulatorinės pagalbos teikimą efektyvesnėmis ir kokybiškesnėmis priemonėmis, plečiamos ambulatorinės reabilitacijos paslaugos.

Pasvalio ligoninė 2017 metais baigė vykdyti Lietuvos ir Šveicarijos bendradarbiavimo programos projektą „Energiją tausojančių technologijų įvedimas Lietuvos ligoninėse, teikiančiose paslaugas nėščiajai, gimdyvei ir naujagimiui“. Akušerijos ir ginekologijos skyriuje įdiegta moderni įranga ir aparatūra, atliktas deguonies tiekimo, vakuumo ir suspausto oro sistemos rekonstravimas, atliktas saulės baterijų sistemos ir šilumos siurblių sistemos įrengimas, sumontuoti LED šviestuvai. 2017 metais vėl suteiktas naujagimiams palankios ligoninės vardas. Praėjusiais metais baigtas renovuoti visas senasis Pasvalio ligoninės gydomasis korpusas, virtuvės patalpos bei operacinis blokas.

2018 metais baigtas vykdyti projektas „Sveikatos priežiūros paslaugų prieinamumo gerinimas neįgaliesiems VšĮ Pasvalio ligoninėje“. Pagal šį projektą įrengtos automatinės lauko durys Priėmimo ir skubios pagalbos skyriuje, elektroninė pacientų registravimo sistema, pakeistas liftas, įrengtas pandusas neįgaliesiems.

2018 metais išplėstos slaugos ir palaikomojo gydymo paslaugos, padidintas lovų skaičius iki 55. Apklausos duomenimis medicinos personalo darbą gerai ir labai gerai įvertino 98 procentai pacientų. Žymiai pagerėjo Pasvalio ligoninėje korupcijos prevencijos indeksas, kuris 2017 metais siekė 118 balų.

**ĮSTAIGOS PERSONALAS**

2018 metais ligoninėje dirbo 317 darbuotojų. Iš jų: 71 gydytojas, 112 bendrosios praktikos slaugytojų ir jiems prilygintų specialistų, 34 darbuotojai, priklausantys darbuotojų grupei „Kitas personalas, teikiantis asmens sveikatos priežiūros paslaugas“ ir 100 kito personalo darbuotojai.

Vidutinis gydytojų amžius – 58 metai, slaugos specialistų – 50 metų. Įstaiga savo lėšomis moka už rezidentūrą 2 studijuojantiems rezidentams. Personalo atnaujinimas yra vienas iš didžiausių iššūkių visoms rajonų ligoninėms Lietuvoje. Pastaraisiais metais atvyko jauna gydytoja ortopedė traumatologė. Gydytojų trūkumas jaučiamas pastoviai. Įstaiga visais galimais būdais ieško kardiologo, vidaus ligų gydytojų, neurologo, geriatro, radiologo, akušerio ginekologo, neonatologo, gydytojo oftalmologo.

Įstaigos darbuotojai savo profesinę kvalifikaciją kėlė kvalifikacijos kėlimo kursuose, dalykinėse konferencijose, stažuotėse.

**FINANSINIAI IŠTEKLIAI**

Įstaiga, tvarkydama apskaitą ir rengdama finansinę atskaitomybę, vadovaujasi bendraisiais apskaitos principais, nustatytais Lietuvos Respublikos viešojo sektoriaus atskaitomybės įstatymu, Lietuvos Respublikos buhalterinės apskaitos įstatymu, Viešojo sektoriaus apskaitos ir finansinės atskaitomybės standartais bei kitų galiojančių teisės aktų reikalavimais.

Paskutinių metų didėjančių pajamų už paslaugas tendencijos leidžia artimiausius penkerius metus planuoti teigiamą rezultatą. 2018 metais ligoninė gavo 4 450,9 tūkst. Eur bendrų pajamų, tame skaičiuje iš PSDF biudžeto 4 244,6 tūkst. Eur, ir metus baigė turėdama teigiamą finansinį rezultatą.

**PASVALIO LIGONINĖS MISIJA IR VIZIJA**

Ligoninės misija – teikti mokslu ir pažangiomis technologijomis pagrįstas, kokybiškas, saugias, visuotinai prieinamas asmens sveikatos priežiūros paslaugas veiklos licencijos apibrėžtose srityse, aktyviai dalyvauti visuomenės ir asmens sveikatos stiprinimo veikloje.

Vizija – tapti Panevėžio regiono rajono ligoninių lydere, darniai bendradarbiaujant ir dirbant sveikatos priežiūros įstaigų regiono tinkle, derinant pacientų srautus bei specialistus ir teikiamų paslaugų profilius su VšĮ Panevėžio ligonine, teikiant saugias, kokybiškas, atitinkančias pacientų poreikius ir interesus sveikatos priežiūros paslaugas, užtikrinant pacientų duomenų saugumą, žmogiškąją pagarbą ir orumą.

**ĮSTAIGOS PERSPEKTYVOS ANALIZĖ**

|  |  |
| --- | --- |
| **Stiprybės**  Ligoninė turi gerą įvaizdį ir vardą respublikoje;  Gera ir atnaujinta materialinė bazė;  Joniškėlio ligoninė yra seniausia Lietuvoje, ji modernizuota;  Teigiami pacientų paslaugų kokybės ir prieinamumo vertinimai;  Akušerijos skyriui suteiktas naujagimiams palankios ligoninės statusas, kaip kokybės ženklas, garantuojantis moterims saugią ir kokybišką gimdymo pagalbą;  Restruktūrizacijos laikotarpiu pavyko išsaugoti stabilią Pasvalio ligoninės infrastruktūrą;  Intensyvi slaugos ir palaikomojo gydymo bei ambulatorinės pagalbos bei alternatyvių pagalbos organizavimo formų (dienos stacionaro, dienos chirurgijos, stebėjimo paslaugų) plėtra;  Ligoninė gerai aprūpinta medicinine įranga;  Modernizuotas kompiuterinis tomografas;  Patraukti medicinos paslaugomis gretimų rajonų gyventojams;  Baigtas renovuoti visas senasis Pasvalio ligoninės gydomasis korpusas, virtuvės patalpos bei operacinis blokas;  Ligoninėje dirbantis personalas yra patyręs, turintis pakankamai aukštą kvalifikaciją;  Sukaupta didelė vadybinė ir administracinė patirtis bei atsparumas, įgyvendinant sveikatos priežiūros įstaigų restruktūrizacijos etapus. | **Silpnybės**  Ligoninei trūksta gydytojų specialistų;  Mažėjantis finansavimas dėl bendros rajonų ligoninių paslaugų mažinimo politikos;  Dėl pacientų nemokumo ribota galimybė teikti mokamas paslaugas;  Riboti finansiniai ištekliai naujų specialistų pritraukimui ir išlaikymui. |
| **Galimybės**  Steigėjo finansinė parama, užtikrinant rajono gyventojams medicinos paslaugas;  Tolesnis kokybės užtikrinimo sistemos tobulinimas;  E. sveikatos paslaugų vystymas prieinamumo gerinimui;  Geresnis bendradarbiavimas su poliklinikos šeimos gydytojais profilaktinių programų apimties atžvilgiu;  Integruoto globos padalinio plėtra (padidinant lovų skaičių);  Veikiantis Panevėžio regiono klasteris (širdies kraujagyslių ligų, galvos smegenų insulto) daro paslaugas prieinamas rajono žmonėms;  Politikos kryptis ir didėjantis dėmesys slaugai ir palaikomajam gydymui, ambulatorinei reabilitacijai, dienos paslaugoms. | **Grėsmės**  Pasvalio rajono bendruomenės požiūris į sveikatą ir destrukcinis elgesys savo sveikatos atžvilgiu;  Senyvas gydytojų amžius;  Jaunųjų gydytojų nenoras vykti dirbti į rajono ligonines;  Trūksta siauros specializacijos specialistų visoje Lietuvoje;  Iki šiol viešai neaiški Sveikatos apsaugos ministerijos strategija rajono ligoninių atžvilgiu;  Netolygus finansavimo didinimas didžiosioms ir mažoms ligoninėms medikų atlyginimų kėlimui, kas didina atlygimų skirtumo didėjimą rajono medikų nenaudai ir sunkina ilgalaikį įstaigos veiklos planavimą. |

**PAGRINDINIS VEIKLOS STRATEGIJOS TIKSLAS IR UŽDAVINIAI**

**Pagrindinis tikslas**

Pagerinti antrinės sveikatos priežiūros paslaugų kokybę ir prieinamumą pacientams Pasvalio ligoninėje.

**Uždaviniai:**

1. Tobulinti medicinos paslaugų kokybės užtikrinimo sistemą (atnaujinti ir įsigyti medicinos įrangą, kelti darbuotojų kvalifikaciją, įvesti nepageidaujamų įvykių registracijos sistemą).

2. Vystyti E. sveikatos paslaugas gerinant paslaugų prieinamumą (elektroninė registracija, elektroninė ligos istorija).

3. Gerinti aprūpinimą medicinos personalu ir medikų motyvaciją darbui bei darbo sąlygas.

4. Gerinti Ligoninės įvaizdį (atnaujinti internetinę svetainę su geresne informacija pacientams su galimybe vertinti gydytojus ir slaugytojas bei Ligoninės veiklą).

5. Pagal galimybes didinti Ligoninėje palaikomojo gydymo ir slaugos lovų skaičių.

6. Plėsti globos padalinį iki 35 lovų.

7. Siekti teigiamo Ligoninės finansinės veiklos rezultato.

**Įgyvendinimo priemonės**

1. Tobulinti medicinos paslaugų kokybės užtikrinimo sistemą:

* Pagal poreikį atnaujinti ir įsigyti medicinos įrangą;
* Parengti kasmetinį darbuotojų kvalifikacijos kėlimo planą, sukurti kvalifikacijos kėlimo fondą;
* Sukurti nepageidaujamų įvykių registracijos ir valdymo sistemą;
* Monitoruoti ligoninės kiekybinius ir kokybinius veiklos rodiklius;
* Pagerinti ryšius su šeimos gydytojais dėl profilaktinių sveikatos programų apimčių didinimo (organizuojant reguliarius susitikimus ir rezultatų aptarimus);
* Įdiegti vadovybės vertinamąją analizę (administracijos metinius pokalbius su skyriaus vedėjais, o vedėjų su savo gydytojais ir vyr. slaugytojomis) aptariant metų rezultatus ir uždavinius kitiems metams.

2. Vystyti E. sveikatos paslaugas gerinant paslaugų prieinamumą:

* Pasiruošti elektroninei pacientų registracijai (apmokyti specialistus, įsigyti IT programas, informuoti gyventojus);
* Įdiegti elektroninę ligos istoriją pagal valstybės numatytus uždavinius ir programas;
* Užtikrinti pacientų duomenų saugą (tobulinti ir vykdyti patvirtintas duomenų saugos procedūras, mokyti darbuotojus ir pacientus);
* Užtikrinti elektroninių receptų išrašymą;
* Užtikrinti elektroninių gimimo ir mirties liudijimų bei nedarbingumo pažymėjimų rašymą.

3. Gerinti aprūpinimą medicinos personalu ir medikų motyvaciją darbui bei darbo sąlygas:

* Parengti tris specialistus mokamoje rezidentūroje;
* Tobulinti įstaigos organizacinę kultūrą ir vidinę bei išorinę komunikaciją bei įvaizdžio formavimą per reguliarius susirinkimus ir reguliarų ir sistemišką informacijos perdavimą bei pasikeitimą; ryšius su visuomene ir žiniasklaidą;
* Bendradarbiauti su Jaunųjų gydytojų sąjunga, organizuoti susitikimus su gydytojais rezidentais, kviečiant atvykti atlikti praktiką Pasvalio ligoninėje;
* Tobulinti darbuotojų darbo apmokėjimo tvarką, kuri motyvuotų siekti geresnių gydymo rezultatų.

4. Gerinti Ligoninės įvaizdį:

* Atnaujinti interneto svetainę su geresne informacija pacientams, su galimybe vertinti gydytojus ir slaugytojas bei Ligoninės veiklą;
* Palaikyti gražią Ligoninės aplinką, atlikti smulkius būtinus einamojo remonto darbus Ligoninės patalpose.

5. Didinti palaikomojo gydymo ir slaugos lovų skaičių:

* Šalia Psichiatrijos skyriaus paruošti patalpas 10 lovų palaikomajam gydymui ir slaugai.

6. Plėsti globos padalinį:

* Didinti globai skirtų lovų skaičių iki 35 lovų tiek Pasvalio, tiek Joniškėlio palaikomojo gydymo ir slaugos skyriuose.

7. Siekti teigiamo ligoninės finansinio rezultato:

* Racionaliai naudoti uždirbamas lėšas;
* Nuolat ieškoti taupymo rezervų;
* Pritraukti daugiau pacientų iš gretimų rajonų (Pakruojo, Kupiškio, Biržų ir kt.);
* Pasibaigus Lietuvos ir Šveicarijos bendradarbiavimo programai, spręsti su steigėju dėl nerentabilių skyrių uždarymo.

**STRATEGINIO PLANO VERTINIMO KRITERIJAI**

Įstaigos veiklą vertina Pasvalio rajono savivaldybės taryba, kuri yra patvirtinusi Įstaigos vertinimo kiekybinius ir kokybinius rodiklius. Taip pat Įstaiga siekia vykdyti Lietuvos Respublikos sveikatos apsaugos ministro 2018 m. gegužės 9 d. įsakymą Nr. V-554 „Dėl Lietuvos nacionalinės sveikatos sistemos viešųjų ir biudžetinių įstaigų, teikiančių asmens sveikatos priežiūros paslaugas, veiklos rezultatų vertinimo rodiklių 2018 metų siektinų reikšmių patvirtinimo“. Siektinuose rodikliuose atsispindi Įstaigos veiklos finansinis rezultatas, sąnaudų darbo užmokesčiui ir valdymo išlaidų dalis, vertinami papildomi finansavimo šaltiniai, pacientų pasitenkinimo paslaugomis lygis, skundų tendencijos, kokybės sistemos diegimo laipsnis, darbuotojų kaitos įstaigoje rodiklis, prioritetinių paslaugų teikimo dinamika, informacinių technologijų diegimo lygis, kovos su korupcija priemonių vykdymas, vidutinė hospitalizuotų pacientų gydymo trukmė, lovos užimtumo rodiklis.

**LĖŠŲ POREIKIS STRATEGINIO PLANO ĮGYVENDINIMUI**

Pagrindinis Įstaigos pajamų šaltinis – privalomojo sveikatos draudimo fondo (PSDF) lėšos. Lėšų poreikis metams (Eur): 2019 metams – 4 543 000, 2020 metams – 4 963 000, 2021 metams – 5 383 000, 2022 metams – 5 783 000, 2023 metams – 5 983 000.

Kitų pajamų poreikis metams (Eur): 2019 metams – 156 000, 2020 metams – 168 000, 2021 metams – 180 000, 2022 metams – 185 000, 2023 metams – 190 000. Iš kitų finansavimo šaltinių pritraukiamos lėšos 1–2 proc. nuo bendrų pajamų.

Išlaidų mastai didėja ryšium su didėjančiomis medžiagų ir paslaugų kainomis, didėjančiais reikalavimais paslaugų kokybei ir augantiems kaštams išlaikyti, darbo užmokesčio kilimo tendencijomis.

Pasvalio rajono savivaldybės tarybai

**AIŠKINAMASIS RAŠTAS**

**Dėl viešosios įstaigos pasvalio LIGONINĖS 2019–2023 metų strateginio veiklos plano paTVIRTINIMO**

**2019-01-28**

Pasvalys

**1. Problemos esmė.**

Sprendimo projektu siūloma patvirtinti viešosios įstaigos Pasvalio ligoninė 2019–2023 metų strateginį veiklos planą.

VšĮ Pasvalio ligoninė 2019 m. sausio 21 d. Pasvalio rajono savivaldybės tarybos ir mero sekretoriatui raštu Nr. R3-36 „Dėl VšĮ Pasvalio ligoninės strateginio veiklos plano pateikimo“, pateikė parengtą VšĮ Pasvalio ligoninės 2019–2023 metų strateginį veiklos planą. Lietuvos Respublikos Vyriausybės 2007 m. rugsėjo 26 d. nutarimo Nr. 1025 „Dėl Valstybės ir savivaldybių turtinių ir neturtinių teisių įgyvendinimo viešosiose įstaigose“ (su visais aktualiais pakeitimais) 2.5.1.3 punktas ir VšĮ Pasvalio ligoninės įstatų 41.1 punktas nurodo, kad tvirtinti Įstaigos veiklos strateginį planą yra Įstaigos steigėjo kompetencija.

Atsižvelgiant į tai, buvo parengtas Savivaldybės tarybos sprendimo projektas, kuriuo siūloma patvirtinti viešosios įstaigos Pasvalio ligoninės 2019–2023 metų strateginį veiklos planą.

**2. Kokios siūlomos naujos teisinio reguliavimo nuostatos ir kokių rezultatų laukiama.**

Priimtas sprendimo projektas įtakos korupcijai neturės.

**3. Skaičiavimai, išlaidų sąmatos, finansavimo šaltiniai.**

Sprendimo projekto įgyvendinimui bus naudojamos PSDF, ES,VB ir Įstaigos lėšos.

**Numatomo teisinio reguliavimo poveikio vertinimo rezultatai**, **galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Priėmus sprendimo projektą, neigiamų pasekmių nenumatoma.

**5. Jeigu sprendimui įgyvendinti reikia įgyvendinamųjų teisės aktų, – kas ir kada juos turėtų priimti.** Nereikia.

**6. Sprendimo projekto iniciatoriai.** Viešosios įstaigos Pasvalio ligoninės vyriausiasis gydytojas.

**7. Sprendimo projekto rengimo metu gauti specialistų vertinimai ir išvados.** Nėra.

PRIDEDAMA. Raštas Nr. R3-36 „Dėl VšĮ Pasvalio ligoninės strateginio veiklos plano pateikimo“, 9 lapai.

Socialinės paramos ir sveikatos skyriaus

vyriausioji specialistė (Savivaldybės gydytoja) Dalia Vasiliūnienė